Doložka finančných, ekonomických, environmentálnych vplyvov,  vplyvov na zamestnanosť a podnikateľské prostredie

I. Odhad dopadov na verejné financie, obyvateľov, hospodárenie podnikateľskej  sféry a iných  právnických  osôb

Dopady na štátny rozpočet a verejné financie
Cieľom návrhu zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov je spresnenie zákona v nadväznosti na novelizáciu zákona o dani z príjmov a zákona o sociálnom poistení. 
Zmenou navrhovaného znenia novely je upresnenie pozitívneho vymedzenia poistencov, za ktorých platí poistné štát. Do tejto skupiny sú novelou zaradení aj poistenci, ktorí majú príjmy z výkonu činnosti osobného asistenta (ak nie sú zamestnancami ani samostatne zárobkovo činnými osobami). 
Osobnú asistenciu odhadom vykonáva cca. 6 000 osôb, pričom tieto osoby sú zároveň študentom, dôchodcom, zamestnancom, nezamestnaným. Iba veľmi malé percento osôb sa zoberá osobnou asistenciou profesionálne. Ich počet odhadujeme na cca. 300 osôb, čo sa pohybuje na úrovni asi 4 % z celkového odhadovaného počtu osôb vykonávajúcich osobnú asistenciu. 
Odhadovaný počet poistencov štátu na rok 2006 je 3 081 603 a plánovaný rozpočet na poistné platené štátom je na rok 2006 vo výške 23 407 856 tis. Sk. Zaradením profesionálnych osobných asistentov medzi poistencov štátu sa celkový počet poistencov, za ktorých platí poistné štát, zvýši na 3 081 903 poistencov. Týmto sa zvýši rozpočet na rok 2006 o 2 279 tis. Sk. 
Predpokladáme, že počet profesionálnych osobných asistentov sa výrazne nezmení ani v rokoch 2007 a 2008. Preto uvažujeme s hrubým odhadom ich počtu na úrovni cca. 300 osôb. Navýšenie počtu poistencov, za ktorých platí poistné štát o profesionálnych asistentov má za následok zvýšenie rozpočtu na rok 2007 o 2 462 tis. Sk a na rok 2008 o 2 624 tis. Sk.   

II. ENVIRONMENTÁLNY DOPAD
Predkladaný návrh zákona nemá žiadne dopady na životné prostredie.

III. DOPAD NA ZAMESTNANOSŤ
Zákon nepredpokladá žiadny negatívny dopad na zamestnanosť, keďže v novele zákona sa iba upresňujú jednotlivé ustanovenia v nadväznosti na skúsenosti z praxe. 

IV. DOPAD NA podnikateľské prostredie
Zákon nepredpokladá žiadny negatívny dopad na podnikateľské prostredie.